Nóg ŉ Noord-Kaapse munisipaliteit betaal Eskom-skuldArgieffoto: GCIS Kragtoevoer is Donderdagmiddag na die Emthanjeni-munisipaliteit (Brits, De Aar, Hanover) herstel ná die munisipaliteit sy skuld aan Eskom betaal het. Eskom het in ŉ verklaring bevestig die munisipaliteit se kragtoevoer is om 14:00 herstel. Die munisipaliteit se kragtoevoer is Woensdag afgeskakel omdat die munisipaliteit ŉ bedrag van R90 543 096 aan Eskom geskuld het. “Dit is jammer dat Eskom sulke drastiese maatreëls moet instel voor ŉ munisipaliteit Eskom betaal vir sy produkte en dienste, maar Eskom is dankbaar dat ŉ deel van sy regmatige inkomste oorbetaal is.” Die opskorting van kragtoevoer na Tsantsabane- plaaslike munisipaliteit (Postmasburg) duur voort en sal voortduur tot die munisipaliteit ŉ aanvaarbare deel van sy skuld van R154 909 143 terugbetaal het. Maroela Media het vroeër berig Eskom het die Kamiesberg- en Richtersveld-munisipaliteit in die Noord-Kaap se grootmaat-elektrisiteitstoevoer herstel nadat dié munisipaliteite ŉ “aanvaarbare deel” van hul kragrekening vereffen het. Inwoners van Paulshoek, Kamieskroon, Spoegrivier, Garies, Klipfontein, Kheis en Port Nolloth se kragtoevoer is Woensdagaand herstel nadat dié dorpe en verskeie ander Woensdagoggend kragonderbrekings begin ervaar het weens vier wanbetalende munisipaliteite in die Noord-Kaap.